《王叔明画云山图歌》
明代·袁凯

有客来自高句丽，遗我一幅丈二纸。
纤白只如松顶云，光明不减吴江水。
藏之箧笥今七年，妻孥爱惜如纨绮。
至正乙巳三月初，王郎远来访老夫。
升堂饮茶礼未毕，索纸为画云山图。
初为乱石势已大，橐驼连拳马牛卧。
忽焉披地高入天，欲堕不堕令人怕。
其阳倒挂扶桑日，其阴积雪深千尺。
日射阴崖雪欲消，百谷春涛怒相激。
林下丈人心自闲，被服如在商周间。
问之不言唤不返，源花莫莫愁人颜。
老夫见之重叹息，何由致我共绝壁。
王郎王郎莫爱惜，我买私酒润君笔。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。